

PROJEKTS uz 07.03.2025.

vēlamais datums izskatīšanai: FK – 19.03.2025.

domē: 27.03.2025.

sagatavotājs: Inga Pērkone

ziņotājs: Inga Pērkone

 LĒMUMS

Ādažos, Ādažu novadā

2025. gada 27. martā **Nr.**«DOKREGNUMURS»

**Par dalību projektu atklātajā konkursā “Siltumnīcefekta gāzu emisiju samazināšana Iekšlietu ministrijas sistēmas iestāžu un pašvaldību policijas institūciju ēkās”**

Klimata un enerģētikas ministrija un SIA “Vides investīciju fonds” aicina iesniegt projekta iesniegumus Emisijas kvotu izsolīšanas instrumenta (turpmāk – EKII) finansēto projektu atklāta konkursa “Siltumnīcefekta gāzu emisiju samazināšana Iekšlietu ministrijas sistēmas iestāžu un pašvaldību policijas institūciju ēkās” (turpmāk – konkurss) ietvaros. EKII konkursa mērķis ir siltumnīcefekta gāzu emisiju samazināšana un energoefektivitātes uzlabošana, veicot arī pašvaldību policijas institūciju lietošanā esošo ēku pārbūvi vai atjaunošanu.

Konkursa ietvaros vienam projektam pieejamais finansējums ir līdz 1500000 *euro*. Maksimāli pieļaujamā EKII atbalsta intensitāte nepārsniedz 80 % no projekta kopējām attiecināmajām izmaksām. Projektu īstenošanas periods ir pieci gadi no projekta līguma spēkā stāšanās dienas.

Projekta iesniedzējs konkursa ietvaros var būt arī pašvaldība.

Konkursa ietvaros attiecināmās izmaksas:

1. ēkas pārbūves vai atjaunošanas būvdarbi ēkas ārējās norobežojošajās konstrukcijās;
2. ēkas siltumapgādes (vai aukstumapgādes), ventilācijas un gaisa kondicionēšanas, apgaismojuma un līdzstrāvas un maiņstrāvas elektroapgādes, automatizētās vadības, enerģijas patēriņa samazinājuma un kontroles, kā arī citu iekšējo inženiersistēmu pārbūve, atjaunošana, iegāde, piegāde, uzstādīšana un ieregulēšana;
3. atjaunīgos energoresursus izmantojošu enerģiju ražojošu iekārtu iegādes, piegādes, uzstādīšanas, pieslēgšanas un ieregulēšanas izmaksas;
4. būvdarbi iekštelpās līdz 10 % no noteiktu projekta attiecināmo izmaksu kopsummas;
5. pieslēguma centralizētajai siltumapgādes sistēmai projektēšana un siltummezgla izveide;
6. fosilos energoresursus izmantojošu siltumenerģiju ražojošu iekārtu demontāža;
7. teritorijas labiekārtošana un apzaļumošana;
8. ēkas energosertifikāta un pārskata par ēkas energosertifikāta aprēķinos izmantotajām ievaddatu vērtībām sagatavošana;
9. būvprojekta ekspertīze, būvprojektēšana, būvuzraudzība un autoruzraudzība;
10. izmaksas, kas saistītas ar būvniecības tehniskās dokumentācijas sagatavošanu u.c.

Projekta iesniegumā norādītās ēkas energoefektivitātes klase nevar būt augstāka par “D” klasi, t.i., enerģijas patēriņš apkurei ne mazāks kā 90 kWh/m2 gadā. Pēc projekta īstenošanas vismaz 15 gadus vairāk par 50 % no ēkas platības jāizmanto pašvaldības policijas institūciju funkciju īstenošanai. Pēc projekta pabeigšanas ēkai jāatbilst normatīvajos aktos par ēku energoefektivitāti noteiktām prasībām gandrīz nulles enerģijas ēkai un augstas efektivitātes sistēmu izmantošanai.

Ādažu novada pašvaldības policija lieto ēku Depo iela 2, Ādažos, kuras kopējā platība ir 193,6 m2. Tās energoefektivitātes novērtējums atbilst “F” klases ēkai (atbilstoši 16.04.2015. energoaudita pārskatam enerģijas patēriņa novērtējums apkurei ir 264,0 kWh/m2 gadā). Energoefektivitātes uzlabošanas priekšlikumi atbilstoši energopārskatam:

1. ārsienu siltināšana, demontējot esošo siltumizolāciju;
2. cokola siltināšana;
3. nesiltinātā jumta konstrukciju siltināšana;
4. siltinātā jumta daļas papildus siltināšana;
5. ārdurvju nomaiņa pret jaunām siltinātām durvīm;
6. logu nomaiņa pret trīsstiklu pakešu logiem plastikāta rāmjos;
7. LED spuldžu uzstādīšana gaismekļos.

Lai nodrošinātu energoefektivitātes uzlabošanu ēkā Depo iela 2, būtu jāveic:

1. ārsienu un cokola siltināšana;
2. jumta konstrukciju siltināšana;
3. ārdurvju nomaiņa;
4. logu nomaiņa;
5. jāatdala pārģērbšanās telpa no garāžas;
6. siltumapgādes atjaunošana (jāmaina katls vai jāuzstāda siltumsūknis (gaiss – ūdens));
7. ūdensapgādes atjaunošana;
8. elektroapgaismojuma atjaunošana;
9. Ventilācijas un gaisa kondicionēšanas sistēmas izbūve.

Lai nodrošinātu policijas darbību un policijas funkciju izpildi turpmāko 15 gadu laikā, Depo ielas 2, Ādažos ēkā nepieciešams veikt papildus uzlabojumus, t.sk., telpu pārplānošana un paplašināšana (aizturēšanas telpu ierīkošana, pārrunu telpu paplašināšana, arhīva telpu izveide, darbinieku kabinetu paplašināšana), video sistēmas pilnveide un paplašināšana (novada video novēršanas nodrošināšanai), specializētā transporta garāžas pārbūve. Minēto vajadzību nodrošināšanai Depo ielas 2, Ādažos ēkas apjoms būtu jāpaplašina par aptuveni 100 m2. Telpu pārbūves un paplašināšanas izmaksas nebūs attiecināmas Projekta ietvaros.

Plānotās kopējās būvdarbu izmaksas ir 750 000 *euro* (tai skaitā attiecināmās izmaksas ir 350 000 *euro*, no kurām 280 000 *euro* EKII un 70 000 *euro* pašvaldības finansējums), projektēšanas un autoruzraudzības izmaksas ir 52 500 *euro* (100% pašvaldības finansējums), būvuzraudzības izmaksas ir 22 500 *euro* (100% pašvaldības finansējums)

Projekts atbilst novada Attīstības programmas (2021.-2027.) vidējā termiņa prioritātēm:

* “VTP1: Attīstīta un racionāla inženiertehniskā infrastruktūra”, rīcības virzienam “RV1.1: Jaunveidojamās un atjaunojamās inženiertehniskās infrastruktūras projektēšana un izbūve” (uzdevumam “U1.1.5: Sekmēt videi draudzīgu enerģijas ražošanu un alternatīvus enerģijas ieguves veidus”, pasākumam “Ā1.1.5.1. Videi draudzīgas enerģijas ražošanas un alternatīvus enerģijas ieguves veidu sekmēšana”);
* “VTP5: Resursu efektīva izmantošana un attīstība” rīcības virzienam “RV5.1: Pašvaldības nekustamo īpašumu attīstība, pašvaldības teritorijas labiekārtošana” (uzdevumiem “U5.1.1: Sekmēt novada publiskās ārtelpas attīstību” un “U5.1.3: Noteikt, kā efektīvāk izmantot pašvaldības ēkas un to apkārtējās teritorijas (atjaunot, pielāgot tās pašvaldības funkciju īstenošanai, nojaukt, pārdot u.tml.), pasākumam “Ā5.1.3.13. Depo ielas 2, Ādažos ēkas atjaunošana, energoefektivitātes uzlabošana”);
* “VTP6: Klimatneitrāla enerģijas izmantošana un ģenerācija” rīcības virzieniem “RV6.1: Energoefektivitāte” (uzdevumiem “U6.1.1: Paaugstināt ēku energoefektivitāti” un “U6.1.2: Īstenot citus energoefektivitātes pasākumus”, pasākumi “Ā6.1.1.2. Pašvaldības ēku energoattīstības plāna pasākumu īstenošana / ĀNIEKRP pasākums “3.2.1. Atjaunoto ēku enerģijas patēriņa kontrole un samazināšana”” un “Ā6.1.1.3. Energoefektivitātes pasākumu īstenošana, piesaistot trešās puses finansējumu”) un “RV6.2: Atjaunojamo energoresursu plašāka izmantošana” (uzdevumam “U6.2.1: Veicināt efektīvu atjaunojamo energoresursu izmantošanu”, pasākumam “Ā6.2.1.1. Pašvaldības ēku atjaunošana un atjaunojamo energoresursu plašāka lietošana (ĀNIEKRP pasākums Nr.3.2.3.)”).

Projekts atbilst Ādažu novada Ilgtspējīgas enerģētikas un klimata rīcības plānam līdz 2030.gadam:

* Pasākumam pašvaldības infrastruktūras uzlabošanā – “3. Pašvaldības ēku atjaunošana un atjaunojamo energoresursu plašāka lietošana”;
* Pasākumam enerģijas ražošanas un citos pakalpojuma sektoros – “4. Pāreja uz AER rūpniecības un pakalpojuma sektoros”.

Pamatojoties uz Pašvaldību likuma 4. panta pirmās daļas 14. un 22. punktu, Ministru kabineta 10.12.2024. noteikumu Nr. 807 “Emisijas kvotu izsolīšanas instrumenta finansēto projektu atklāta konkursa “Siltumnīcefekta gāzu emisiju samazināšana Iekšlietu ministrijas sistēmas iestāžu un pašvaldību policijas institūciju ēkās” nolikums” 32.-36. pantu, Projektu uzraudzības komisijas 17.03.2025. atzinumu, kā arī domes Finanšu komitejas 19.03.2025. atzinumu, Ādažu novada pašvaldības dome

**NOLEMJ:**

1. Konceptuāli atbalstīt Ādažu novada pašvaldības dalību Emisijas kvotu izsolīšanas instrumenta finansēto projektu atklāta konkursā “Siltumnīcefekta gāzu emisiju samazināšana Iekšlietu ministrijas sistēmas iestāžu un pašvaldību policijas institūciju ēkās”, paredzot Ādažu pašvaldības policijas ēkas Depo 2, Ādažos atjaunošanu.
2. Iekļaut lēmuma izpildei nepieciešamos izdevumus 825 000 *euro* vērtībā pašvaldības aģentūras “Carnikavas aģentūra” 2026.-2027. gada budžeta tāmes projektā, t.sk., attiecināmām izmaksām 350 000 *euro* (no kurām 280 000 *euro* EKII un 70 000 *euro* pašvaldības finansējums) un neattiecināmām izmaksām 475 000 *euro* (pašvaldības finansējums).
3. Papildināt Ādažu novada Attīstības programmas (2021.-2027.) Rīcības plāna uzdevuma “U5.1.3: Noteikt, kā efektīvāk izmantot pašvaldības ēkas un to apkārtējās teritorijas (atjaunot, pielāgot tās pašvaldības funkciju īstenošanai, nojaukt, pārdot u.tml.)” pasākuma “Ā5.1.3.13. Depo ielas 2, Ādažos ēkas atjaunošana, energoefektivitātes uzlabošana”, norādot, ka atbildīgie izpildītāji ir pašvaldības policija, pašvaldības aģentūra “Carnikavas komunālserviss” un Attīstības un projektu nodaļa, finanšu resursi ir ES fondu finansējums un pašvaldības finansējums, iznākuma rādītāju aprakstu izsakot to šādā redakcijā: “Veikta Depo ielas 2, Ādažos ēkas atjaunošana un energoefektivitātes uzlabošanai, padarot pievilcīgāku darba vidi darbiniekiem un vidi apmeklētājiem. Īstenots projekts Emisijas kvotu izsolīšanas instrumenta finansēto projektu atklāta konkursa “Siltumnīcefekta gāzu emisiju samazināšana Iekšlietu ministrijas sistēmas iestāžu un pašvaldību policijas institūciju ēkās” (turpmāk – konkurss) ietvaros.”, precizēt projekta plānotās izmaksas – 825 000 *euro*.
4. Centrālās pārvaldes Attīstības un projektu nodaļai, sadarbībā ar pašvaldības aģentūru “Carnikavas komunālserviss” līdz 17.04.2025. organizēt projekta pieteikuma izstrādi un iesniegšanu SIA “Vides investīciju fonds”, kā arī projekta apstiprināšanas gadījumā koordinēt projekta īstenošanu.
5. Pašvaldības domes priekšsēdētājai parakstīt ar projekta pieteikuma izstrādi un īstenošanu saistītos dokumentus.
6. Pašvaldības izpilddirektora vietniecei veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Izsniegt norakstus: APN, CKS, FIN, policija, IDRV - @

Pērkone, 27336847